(25)

Pievieno šādus pantus: „40.a pants Deleģētās pilnvaras 1. Lai nodrošinātu to apropriāciju pareizu pārvaldību, kas Savienības budžetā atvērtas ELGF un ELFLA vajadzībām, Komisija ar deleģētu aktu un saskaņā ar 42.b pantā minēto procedūru var pieņemt noteikumus par: a) maksājumu aģentūru pienākumu kārtot grāmatvedības uzskaiti, kā arī īpašajiem nosacījumiem, ko piemēro iegrāmatojamajiem elementiem; b) vērtības noteikšanu darbībām, kas saistītas ar intervences krājumu glabāšanu, un veicamajiem pasākumiem intervences glabāšanā esošo produktu zaudējumu vai bojājumu gadījumā, un finansējamās summas noteikšanu. 2. Lai garantētu to izdevumu finansēšanu no ELGF līdzekļiem, kuri attiecas uz pareizu intervences krājumu glabāšanas pasākumiem, Komisija ar deleģētu aktu un saskaņā ar 42.b pantā minēto procedūru var pieņemt noteikumus par: a) to izdevumu veidu, par kuriem var saņemt Savienības finansējumu, un šo izdevumu atmaksāšanas nosacījumiem; b) atbilstības nosacījumiem un aprēķina kārtību, pamatojoties uz maksājumu aģentūru faktiski konstatētajiem elementiem vai pamatojoties uz Komisijas noteiktajiem vienotas likmes maksājumiem, vai pamatojoties uz vienotas vai nevienotas likmes summām, kas paredzētas lauksaimniecības nozares tiesību aktos. 3. Lai pārbaudītu to datu saskanību, kurus dalībvalstis paziņo attiecībā uz izdevumiem, vai citu informāciju, kas paredzēta ar šo regulu, un lai nodrošinātu tā paziņošanas pienākuma izpildi, kurš paredzēts ar 8. pantu, Komisija ar deleģētu aktu un saskaņā ar 42.b pantā minēto procedūru attiecīgi par ELGF un ELFLA izdevumiem pieņem dalībvalstīm izdarāmo maksājumu samazinājuma un pārtraukšanas nosacījumus. 4. Ja budžeta gada sākumā Savienības budžets nav pieņemts galīgi vai iepriekš pieņemto saistību kopsumma pārsniedz Regulas (EK, Euratom) Nr. 1605/2002 150. 3. punktā noteikto slieksni, tad, lai pieejamās apropriācijas dalībvalstīm sadalītu līdzīgi, Komisija ar deleģētu aktu un saskaņā ar 42.b pantā minēto procedūru pieņem izdevumu apmaksāšanas kārtību. 5. Lai dalībvalstis, kuras neietilpst euro zonā, no vienas puses, iegrāmatojot saņemtos ieņēmumus vai saņēmējiem piešķirtos atbalsta maksājumus citā valūtā kā euro, un, no otras puses, sagatavojot maksājumu aģentūras izdevumu deklarāciju, nepiemērotu dažādus maiņas kursus, Komisija ar deleģētu aktu un saskaņā ar 42.b pantā minēto procedūru var pieņemt noteikumus par piemērojamo maiņas kursu, kad sagatavo izdevumu deklarācijas un iegrāmato intervences krājumu veidošanas darbības maksājumu aģentūru kontos. 6. Lai nodrošinātu ELGF un ELFLA līdzekļu izmantošanas pārredzamību un lai dalībvalstis informācijas publicēšanu saskaņā ar 44.a pantu veiktu vienādi, Komisija ar deleģētu aktu un saskaņā ar 42.b pantā minēto procedūru pieņem noteikumus par: a) publicējamās informācijas saturu un formātu; b) publikācijas datumu un nosacījumus informācijai par saņēmējiem; c) saziņas un sadarbības līdzekļiem starp Komisiju un dalībvalstīm. 40.b pants Īstenošanas pilnvaras 1. Komisija ar īstenošanas aktu saskaņā ar 42.d panta 2. punktā minēto procedūru (pārbaudes procedūra) pieņem noteikumus par: a) to, kādā formā, ar kādu saturu, cik bieži, kādos termiņos un kādā kārtībā Komisijai nosūtīt vai darīt pieejamu šādu informāciju: i) izdevumu deklarācijas un izdevumu prognozes, kā arī to atjaunotās versijas, tostarp piešķirtos ieņēmumus, ii) akreditēto maksājumu aģentūru deklarāciju par pārskatu ticamību, kā arī to gada pārskatus, iii) ziņojumus par pārskatu apstiprināšanu, iv) akreditēto maksājumu aģentūru, akreditēto koordinācijas struktūru un apstiprināšanas struktūru identifikācijas datus, v) informāciju par to, kā iegrāmatot un izmaksāt izdevumus, ko finansē ELGF un ELFLA, vi) paziņojumus par finansiālajām korekcijām, ko veikušas dalībvalstis saistībā ar lauku attīstības darbībām vai programmām, un kopsavilkuma ziņojumus par atgūšanas procedūrām, ko sākušas dalībvalstis attiecībā uz pārkāpumiem, vii) informāciju par pasākumiem, kas veikti saskaņā ar 9. pantu; b) informācijas un dokumentu apmaiņas kārtību starp Komisiju un dalībvalstīm un informācijas sistēmu ieviešanu, tostarp ar šīm sistēmām apstrādājamo datu veidu, formu un saturu un šo datu saglabāšanas noteikumus; c) sīki izstrādātiem noteikumiem attiecībā uz intervences krājumu glabāšanas pasākumu finansēšanu un iegrāmatošanu, kā arī citiem izdevumiem, ko finansē ELGF un ELFLA; d) sīki izstrādātiem noteikumiem procedūrām, ar ko atbrīvo no saistībām. 2. Komisija ar īstenošanas aktu saskaņā ar 42.d panta 3. punktā minēto procedūru (konsultēšanās procedūra) var pieņemt nosacījumus un sīki izstrādātus noteikumus, ko piemēro apropriācijām, kuras ir pārnestas saskaņā ar Regulas (EK, Euratom) Nr. 1605/2002 149. panta 3. punktu, lai finansētu šīs regulas 3. panta 1. punkta c) apakšpunktā minētos izdevumus.”.